Sklep Sodišča (sedmi senat) z dne 4. junija 2025 (predlog za sprejetje predhodne odločbe Giudice di pace di Rimini – Italija) – Balneari Rimini/Comune di Rimini
(Zadeva C-464/241, Balneari Rimini)
(Predhodno odločanje – Člen 53(2) in člen 94(c) Poslovnika Sodišča – Zahteva po navedbi razlogov, ki utemeljujejo potrebo po odgovoru Sodišča – Očitna delna nedopustnost – Člen 99 Poslovnika – Odgovor, o katerem je mogoče jasno sklepati iz sodne prakse – Direktiva 2006/123/ES – Direktiva 2014/23/EU – Področje uporabe – Koncesije za morsko javno dobro, uporabljene za turistične in rekreativne namene – Odškodninska tožba – Neobstoj samodejnega podaljšanja)
Jezik postopka: italijanščina
Predložitveno sodišče
Giudice di pace di Rimini
Stranke
Tožeča stranka: Balneari Rimini
Tožena stranka: Comune di Rimini
Ob udeležbi: I.R.
Izrek
Člen 12 Direktive 2006/123/ES Evropskega parlamenta in Sveta z dne 12. decembra 2006 o storitvah na notranjem trgu in Direktivo 2014/23/EU Evropskega parlamenta in Sveta z dne 26. februarja 2014 o podeljevanju koncesijskih pogodb
je treba razlagati tako, da
spadajo na področje uporabe Direktive 2006/123 koncesije za morsko javno dobro, uporabljene za turistične in rekreativne namene, katerih imetnik ne opravlja storitev, ki jih določi dajalec koncesije, ampak opravlja gospodarsko dejavnost v območju javnega dobra države na podlagi sporazuma, ki mu daje pravico, da upravlja nekatere javne dobrine ali vire, pod režimom zasebnega ali javnega prava, v zvezi s katerim se država omeji na določitev splošnih pogojev uporabe, ker se te koncesije nanašajo na naravne vire v smislu te določbe in pod pogojem, da je število dovoljenj, ki so na voljo za turistične in rekreativne dejavnosti, omejeno zaradi redkosti naravnih virov.
Člen 44 Direktive 2006/123
je treba razlagati tako, da
koncesije za morsko javno dobro, ki se uporabljajo za turistične in rekreativne namene, ki so bile dodeljene pred 28. decembrom 2009 in ki so bile podaljšane po tem datumu, pri njihovem podaljšanju spadajo na področje uporabe te direktive, pri čemer datum, ko so bile te koncesije prvotno dodeljene, v zvezi s tem nima vpliva.
____________
1 UL C, C/2024/5404.